སྐབས་དེར་མགོན་པོ་གང་ཉིད་མཆོག་གིས་བོད་མི་རྣམས་ལ་ཐུགས་བརྩེ་བ་ཆེན་པོས་མཇལ་ཁ་དང་ཕྱག་དབང་སྩལ་རྗེས་ཚོགས་ཁང་དུ་ཆིབས་སྒྱུར་བསྐྱངས།ཚོགས་ཁང་ནང་༸ཞབས་སོར་འཁོད་བསྟུན་ཐོག་མར་གཙུག་ལག་སློབ་གྲྭའི་གཙོ་འཛིན་གཞོན་པ་སྐུ་ཞབས་རེ་ཝ་ཊི་སི་མཆོག་གིས་གཙོས་བགྲོ་གླེང་ནང་མཉམ་ཞུགས་གནང་མཁན་ཚོགས་མི་རྣམས་ཀྱིས་༸གོང་ས་མཆོག་ལ་ཕེབས་བསུའི་འཚམས་འདྲི་ཞུས།དེ་རྗེས་ཐོག་མར་ཀླད་རྩའི་ཚན་རིག་པ་སྐུ་ཞབས་ནོར་མན་ཌོ་ཇེ་ལགས་ནས་རང་ཉིད་ཀྱིས་བརྩམས་པའི།འགྱུར་ལྡོག་རང་བཞིན་ལྡན་པའི་ཀླད་པ།ཞེས་པའི་ནང་ཀླད་རྩའི་འགྱུར་ལྡོགཅེས་པའི་ཐ་སྙད་ལ་འགྲེལ་བཤད་གང་འཁོད་པ་རྣམས་འགྲེལ་བརྗོད་ཞུས།སྤྱིར་ང་ཚོའི་ཀླད་པ་ནི་འཕེལ་འགྲིབ་ཀྱི་འགྱུར་ལྡོག་རང་བཞིན་ལྡན་པའི་ལུས་པོའི་མ་ལག་གཅིག་ཆགས་ཡོད།ཀླད་རྫས་ལ་འགྱུར་བ་འགྲོ་ཐུབ་པ་དེས་བརྡབ་སྐྱོན་སོགས་བྱུང་ནས་ཀླད་པར་རྨས་སྐྱོན་ཚབས་ཆེ་ཕོག་པའི་ནད་པ་དེ་དག་གི་ཀླད་པ་དྲག་སྐྱེད་འགྲོ་ཐུབ་པའི་རེ་བ་ཞིག་ཡོད་པ་ཤེས་རྟོགས་ཐུབ་ཡོད།སྐབས་དེར་སྐུ་ཞབས་ནོར་མན་ཌོ་ཇེ་ལགས་ཀྱིས་གསུང་དོན།ལོ་༤༠༠ཙམ་གྱི་རིང་ཚན་རིག་པ་ཚོས་ཀླད་རྩ་ནི་འགྱུར་ལྡོག་འགྲོ་རྒྱུ་གང་ཡང་མེད་པའི་འཕྲུལ་ཆས་ལྟ་བུ་ཞིག་ལ་ངོས་འཛིན་བྱས་ཡོད།